text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 26 ноември 2014 година
  за изменение на Решение 2005/820/ЕО, Евратом за упълномощаване на Словашката република да използва статистически данни за години преди предпоследната година и да използва някои приблизителни разчети при изчисляването на базата за собствените ресурси от ДДС
  (нотифицирано под номер С(2014) 8934)
  (само текстът на словашки език е автентичен)
  (2014/852/ЕС, Евратом)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Договора за създаване на Европейската общност за атомна енергия,
  като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално второто тире от член 6, параграф 3 от него,
  след консултации с Консултативния комитет по собствените ресурси,
  като има предвид, че:
  (1)
  По силата на член 390 от Директива 2006/112/ЕО на Съвета (2) Словакия може, в съответствие с условията, приложими в тази държава членка към датата на нейното присъединяване, да продължи да освобождава от облагане сделките, посочени в точка 10 от част Б от приложение X към посочената директива, за срока, за който същото освобождаване се прилага от която и да е от държавите членки, които са били членки на Общността към 30 април 2004 г. Тези сделки трябва да бъдат взети предвид при определянето на базата за собствените ресурси от ДДС.
  (2)
  В отговора си от 27 август 2014 г. на писмото на Комисията от 14 февруари 2014 г. относно опростяването на проверките на собствените ресурси от ДДС Словакия поиска от Комисията разрешение да използва фиксиран процент от междинната база при изчисляването на базата за собствените ресурси от ДДС за сделките, посочени в точка 10 от част Б от приложение X към Директива 2006/112/ЕО, за финансовите години от 2014 до 2020. Словакия доказа, че историческият процент е останал стабилен във времето. Поради това на Словакия следва да се разреши да изчислява базата за собствените ресурси от ДДС, като използва фиксиран процент в съответствие с изпратеното от Комисията писмо.
  (3)
  От съображения за прозрачност и правна сигурност е подходящо прилагането на разрешението да се ограничи във времето.
  (4)
  Поради това е целесъобразно Решение 2005/820/ЕО, Евратом на Комисията (3) да бъде изменено по съответния начин,
  ПРИЕ НАСТОЯЩОТО РЕШЕНИЕ:
  Член 1
  В Решение 2005/820/ЕО, Евратом се създава следният член 2а:
  „Член 2а
  Чрез дерогация от член 2 от настоящото решение, за целите на изчисляването на базата за собствените ресурси от ДДС от 1 януари 2014 г. до 31 декември 2020 г., на Словакия се разрешава да използва 0,16 % от междинната база за сделките, посочени в точка 10 (превоз на пътници) от част Б от приложение X към Директива 2006/112/ЕО на Съвета (4).
  Член 2
  Адресат на настоящото решение е Словашката република.
  Съставено в Брюксел на 26 ноември 2014 година.